Direcția Schimbări Climatice și Dezvoltare Durabilă

Nr. înreg. 1955006/DSCDD/07.05.2020

**REFERAT DE APROBARE**

Conform prevederilor art. 3 din Hotărârea Guvernului nr. 811/2014 pentru aprobarea mecanismului de alocare anuală finală cu titlu gratuit a certificatelor de emisii de gaze cu efect de seră pentru perioada a treia a schemei de comercializare aferente instalațiilor staționare, numărul de certificate de emisii de gaze cu efect de seră alocate cu titlu gratuit până în anul 2020 se modifică în condițiile prevăzute de Decizia 2011/278/UE de stabilire, pentru întreaga Uniune, a normelor tranzitorii privind alocarea armonizată și cu titlu gratuit a cotelor de emisii în temeiul articolului 10a din Directiva 2003/87/CE.

Alocarea finală cu titlu gratuit a certificatelor de emisii de gaze cu efect de seră pentru perioada 2013-2020 aferentă instalațiilor staționare, aprobată de Comisia Europeană, se modifică anual, în conformitate cu dispozițiile Deciziei 2011/278/UE, în funcție de nivelul activității, extinderea/reducerea semnificativă de capacitate, încetarea totală sau parțială a unei instalații, revenirea după încetarea parțială.

Direcția Schimbări Climatice din cadrul Agenției Naționale pentru Protecția Mediului, autoritatea competentă pentru determinarea ajustării anuale a numărului de certificate de emisii de gaze cu efect de seră alocate gratuit, în funcție de nivelul activității, extinderea/reducerea semnificativă de capacitate, încetarea totală sau parțială a unei instalații, revenirea după încetarea parțială, a transmis Comisiei Europene, în luna martie 2020 lista cu numărul de certificate de emisii de gaze cu efect de seră alocate cu titlu gratuit pentru anul 2020, pentru instalațiile staționare în care au avut loc modificări semnificative ce au dus la modificarea alocării pentru anul 2020, număr de certificate care a fost aprobat de Comisia Europeană în data de 17 aprilie 2020.

În urma aprobării de către Comisia Europeană a numărului de certificate de emisii de gaze cu efect de seră alocate gratuit operatorilor sub schema EU ETS și conform art. 3 al H.G. nr. 811/2014, numărul de certificate alocate gratuit pentru anul 2020 operatorilor sub schema EU ETS se aprobă de către autoritatea publică centrală pentru protecția mediului prin Ordin de ministru, care se publică în Monitorul Oficial al României, Partea I.

Aprobarea numărului de certificate de emisii de gaze cu efect de seră alocate anual instalațiilor sub schema EU ETS, se face conform procedurii privind notificarea documentelor referitoare la alocarea de certificate de emisii de gaze cu efect de seră, procedură electronică stabilită de Comisia Europeană împreună cu statele membre. Astfel aprobarea numărului de certificate de emisii de gaze cu efect de seră se face de către Comisia Europeană prin luarea unei decizii interne (decizia nu este publică și nu se transmite statelor membre).

Autoritatea competentă este informată asupra aprobării alocării prin transmiterea unui e-mail în care este specificat faptul că a fost luată decizia internă de aprobare a numărului de certificate de emisii de gaze cu efect de seră, urmând a fi informat, tot prin e-mail, Administratorul Registrului asupra procedurii de eliberare a certificatelor de emisii de gaze cu efect de seră în conturile operatorilor.

Conform celor menționate mai sus a fost elaborat ”*Ordinul ministrului mediului, apelor și pădurilor privind aprobarea numărului de certificate de emisii de gaze cu efect de seră alocate cu titlu gratuit aferente anului 2020 pentru fiecare instalație din sectorul staționar în care se desfășoară una sau mai multe dintre activitățile prevăzute în anexa nr. 1 la Hotărârea Guvernului nr. 780/2006 privind stabilirea schemei de comercializare a certificatelor de emisii de gaze cu efect de seră”*.

În acest sens, supunem aprobării proiectul de ”*Ordin al ministrului mediului, apelor și pădurilor privind aprobarea numărului de certificate de emisii de gaze cu efect de seră alocate cu titlu gratuit aferente anului 2020 pentru fiecare instalație din sectorul staționar în care se desfășoară una sau mai multe dintre activitățile prevăzute în anexa nr. 1 la Hotărârea Guvernului nr. 780/2006 privind stabilirea schemei de comercializare a certificatelor de emisii de gaze cu efect de seră”*, în vederea aplicării prevederilor H.G. nr. 811/2014.

Cu stimă,

DIRECTOR

 Luminița GHIȚĂ

Elaborat: Nicoleta Datcu, consilier superior, Serviciul Schimbări Climatice